Köln (καταδρομικό)

Επιχειρησιακή ιστορία

Η παραγγελία του Köln έγινε προς αντικατάσταση του παλαιού καταδρομικού Arcon. Η κατασκευή του ξεκίνησε στις 7 Αυγούστου 1926 στα ναυπηγεία Kriegsmarinewerft στο Βιλχελμσχάφεν. Καθελκύστηκε στις 23 Μαΐου 1928 και εντάχθηκε στην δύναμη του Reichsmarine στις 15 Ιανουαρίου 1930. Ήταν το τελευταίο πλοίο αυτής της κλάσης που ολοκληρώθηκε. Οι θαλάσσιες δοκιμές και η εκπαίδευση του πληρώματος διήρκησαν ολόκληρο το 1930 και έλαβαν χώρα στην Βαλτική Θάλασσα. Τον επόμενο χρόνο τοποθετήθηκαν δίδυμα αντιαεροπορικά πυροβόλα των 88 mm, αντί για μονά που υπήρχαν πριν, μεγάλωσε η οπίσθια υπερκατασκευή και εγκαταστάθηκε στο πίσω μέρος σύστημα ελέγχου πυρός. Στις αρχές του 1932 το πλοίο στάλθηκε στον Ατλαντικό Ωκεανό για επιπλέον δοκιμές. Στα τέλη του ίδιου έτους πραγματοποίησε το πρώτο του παγκόσμιο ταξίδι για την εκπαίδευση ναυτικών δοκίμων. Κατά την διάρκεια του ταξιδιού αυτού, που είχε διάρκεια ενός ολόκληρου έτους, το πλοίο επισκέφθηκε λιμένες στον Ατλαντικό, τον Ινδικό και τον Ειρηνικό Ωκεανό, καθώς και στην Μεσόγειο Θάλασσα.
Το 1935 τοποθετήθηκε καταπέλτης για την απονήωση υδροπλάνων καθώς και γερανοί για την ανάκτηση τους. Μέχρι τις αρχές του 1936 το πλοίο αξιοποιήθηκε στην εκπαίδευση ναυτικών δοκίμων ενώ στην συνέχεια ανέλαβε καθήκοντα προστασίας αλιευτικών. Στα τέλη του 1936 συμμετείχε μαζί με άλλα σκάφη σε περιπολίες στα ανοιχτά της Ισπανίας για την επιβολή της ουδετερότητας στον Ισπανικό Εμφύλιο Πόλεμο. Όταν το βαρύ καταδρομικό Deutschland δέχθηκε επίθεση από πολεμικά αεροσκάφη των Δημοκρατικών, το Köln μετέφερε τους τραυματίες πίσω στην Γερμανία. Στην συνέχεια το πλοίο πραγματοποίησε άλλες τέσσερις ναυτικές περιπολίες ανοιχτά της Ισπανίας, μέχρι την επιστροφή του στα καθήκοντα προστασίας της αλιείας στην Βόρεια Θάλασσα το 1938. Στα τέλη αυτής της χρονιάς επέστρεψε στο Κίελο για συντήρηση.

Δεύτερος Παγκόσμιος Πόλεμος

Τον Μάρτιο του 1939 το Köln συμμετείχε στην ναυτική δύναμη που στάλθηκε στην πόλη Μέμελ στην Βαλτική, όταν αυτή πέρασε αναίμακτα από την Λιθουανία στην Γερμανία. Εκείνη την χρονιά συμμετείχε επίσης σε μεγάλες ναυτικές ασκήσεις στο Ατλαντικό μαζί με το καταδρομικό μάχης Gneisenau και τα βαρέα καταδρομικά Admiral Graf Spee και Deutschland. Στα τέλη Αυγούστου 1939, λίγο πριν από την έναρξη της γερμανικής επίθεσης στην Πολωνία, που σηματοδότησε το ξέσπασμα του Δευτέρου Παγκοσμίου Πολέμου, το Köln στάλθηκε στην δυτική Βαλτική για να εμποδίσει πολωνικά πλοία σε περίπτωση που επιχειρούσαν να διαφύγουν. Μετά την ανεπιτυχή ολοκλήρωση αυτής της αποστολής, συμμετείχε μαζί με τα αδελφά του πλοία σε επιχειρήσεις ναρκοθέτησης.
Το Köln στάλθηκε μαζί με το Gneisenau και εννέα αντιτορπιλικά από τις 7 μέχρι και τις 9 Οκτωβρίου στην Βόρεια Θάλασσα. Στόχος ήταν να προσελκύσουν ναυτικές μονάδες του Βασιλικού Ναυτικού στην περιοχή, όπου ενέδρευαν υποβρύχια και ήταν εντός της ακτίνας δράσης των βομβαρδιστικών της Luftwaffe. Οι Βρετανοί έστειλαν εκεί δώδεκα βομβαρδιστικά Vickers Wellington, που δεν κατάφεραν όμως να πλήξουν κάποιο γερμανικό πλοίο. Από τις 20 μέχρι τις 22 Νοεμβρίου συνόδεψε, μαζί με το καταδρομικό Leipzig, τα καταδρομικά μάχης Gneisenau και Scharnhorst στο πρώτο σκέλος της πολεμικής τους αποστολής στον Βόρειο Ατλαντικό. Στην συνέχεια συμμετείχε μαζί με το Leipzig, το Deutschland και τρεις τορπιλακάτους σε ανεπιτυχή περιπολία με στόχο την εύρεση συμμαχικών εμπορικών πλοίων στην περιοχή του Σκαγεράκη. Στις 13 Δεκεμβρίου τα Köln, Leipzig και Nürnberg συνόδευσαν πίσω στην βάση τους αντιτορπιλικά που είχαν σταλεί για ναρκοθέτηση ανοιχτά του Νιούκαστλ.
Το καταδρομικό συμμετείχε επίσης στην Επιχείρηση Weserübung, την γερμανική εισβολή στην Νορβηγία τον Απρίλιο του 1940. Ανήκε στη δύναμη της Ομάδας 3 και είχε αναλάβει μαζί με το αδελφό πλοίο  Königsberg την επίθεση στο Μπέργκεν. Ενώ το Köln έφτασε το λιμάνι της πόλης χωρίς να υποστεί ζημιές, το Königsberg χτυπήθηκε από τις νορβηγικές παράκτιες πυροβολαρχίες. Το πρώτο υποστήριξε με τα πυρά του το πεζικό που αποβιβάστηκε για να καταλάβει την πόλη. Μετά την κατάληψη του Μπέργκεν, το καταδρομικό επέστρεψε μαζί με δύο αντιτορπιλικά στην Γερμανία. Μέχρι το 1942 χρησιμοποιήθηκε για τις δοκιμές του νέου ελικοπτέρου Flettner Fl 282.
Τον Σεπτέμβριο του 1941, ενώ δεν είχαν ολοκληρωθεί ακόμα οι δοκιμές του Fl 282, το Köln παρείχε υποστηρικτικά πυρά στα στρατεύματα που επιτέθηκαν στις σοβιετικές αμυντικές θέσεις στην Χιίουμαα, στον κόλπο της Ρίγας. Επίσης βομβάρδισε σοβιετικές θέσεις στη Ristna. Μαζί με το θωρηκτό Tirpitz, τα καταδρομικά Admiral Scheer και Nürnberg, καθώς και αριθμό αντιτορπιλικών ανέλαβαν να παρεμποδίσουν σοβιετικά πλοία που τυχόν επιχειρούσαν να εγκαταλείψουν την ανατολική Βαλτική. Κανένα πλοίο του Ερυθρού Ναυτικού δεν επιχείρησε κάτι τέτοιο. Στις 13 Ιουλίου το σοβιετικό υποβρύχιο Shch-322 προσπάθησε να επιτεθεί στο Köln, αλλά τα σκάφη συνοδείας του το ανάγκασαν να απεμπλακεί.
Στα τέλη του 1941 στάλθηκε για δεξαμενισμό, κατά την διάρκεια του οποίου έγινε η τελευταία σημαντική αλλαγή στο πλοίο. Η αλλαγή αφορούσε την εγκατάσταση του ραντάρ FuMO 21 στην οροφή του κέντρου ελέγχου. Τον Ιούλιο του επόμενο έτους στάλθηκε στην Νορβηγία, στα πλαίσια της ενίσχυσης της γερμανικής ναυτικής παρουσίας στην περιοχή, χωρίς όμως να γνωρίσει σημαντική δράση εκεί. Στις 13 Σεπτεμβρίου επιχείρησε μαζί με τα Admiral Hipper, Admiral Scheer και δύο αντιτορπιλικά να επιτεθεί στην νηοπομπή PQ 18. Ενώ κατευθύνονταν από το Νάρβικ στο Άλτενφγιορδ, η γερμανική δύναμη δέχθηκε επίθεση από το βρετανικό υποβρύχιο HMS Tigris, χωρίς να χτυπηθεί κάποιο από τα σκάφη. Τελικά την νηοπομπή έπληξαν γερμανικά βομβαρδιστικά και υποβρύχια, που κατάφεραν να βυθίσουν δεκατρία εμπορικά πλοία. Το Köln επέστρεψε τον Ιανουάριο του 1943 στην Γερμανία και παροπλίστηκε τον επόμενο μήνα στο Κίελο. Στις αρχές του 1944 στάλθηκε για δεξαμενισμό προκειμένου να προετοιμαστεί και να επιστρέψει στις πολεμικές επιχειρήσεις. Οι εργασίες ολοκληρώθηκαν την 1η Ιουλίου. Χρησιμοποιήθηκε για σύντομο χρονικό διάστημα σαν εκπαιδευτικό και στην συνέχεια ανέλαβε την κάλυψη γερμανικών εμπορικών πλοίων στη Νορβηγία. Στις 7 Ιουλίου, ενώ κατευθύνονταν στο Κριστιαανσαντ, ναρκοθέτησε τον Σκαγεράκη. Πραγματοποίησε την ίδια αποστολή στις 14 και 15 Ιουλίου μαζί με τρία αντιτορπιλικά και στη συνέχεια μετέβη στο Τρόντχαϊμ.
Τη νύχτα 13-14 Δεκεμβρίου  δέχθηκε επίθεση βρετανικών βομβαρδιστικών ενώ βρίσκονταν στο Όσλοφγιορδ. Παρόλο που δεν δέχθηκε απευθείας πλήγματα, βόμβες που εξερράγησαν κοντά στο πλοίο προκάλεσαν ζημιές στο σύστημα πρόωσης με συνέπεια να απαιτείται η επιστροφή του στην Γερμανία. Αναχώρησε για την Γερμανία μαζί με το Admiral Hipper και ένα αντιτορπιλικό στις 8 Φεβρουαρίου. Έφτασε στο Κίελο στις 8 Φεβρουαρίου και στην συνέχεια μετέβη στο Βιλχελμσχάφεν όπου δέχθηκε επανειλημμένες επιθέσεις συμμαχικών βομβαρδιστικών. Τελικά στις 30 Μαρτίου αμερικανικά B-24 Liberators που επιτέθηκαν στο λιμάνι βύθισαν το Köln. Το καταδρομικό έμεινε στα αβαθή νερά, με τους πύργους των πυροβόλων του λειτουργικούς. Υποστήριξε με τα πυρά του την άμυνα της πόλης μέχρι το τέλος του πολέμου τον Μάιο του 1945. Τελικά το σκάφος ανελκύστηκε και διαλύθηκε για σκραπ το 1956.